Agid il davos mument

Il pitschen Miguel Ogren tira profund il flad, sco sch’el vuless emplenir ses magun vid cun aria. Tut enturn el para dad esser uschè vid sco ses magun. L’entir di n’ha el anc mangià nagut.

«Mamma igl è gia tard. N’has ti propi nagut da mangiar? Jau sun vaira fomentà.»

Per quest pitschen uffant èsi fitg grev da tegnair enavos las larmas. El bragiss uschè gugent per mussar ch’el haja propi fom.

«Ed jau sun er fitg fomentada», sa fa udir la sorina da Miguel.

«Gea uffants, mamma sa bain che vus avais fom. Forsa avain nus damaun insatge da mangiar sin maisa.»

«Oh mamma, nus n’avain dapi ier betg pli mangià insatge. E la davosa giada avain nus mangià mo pauc. N’has ti nagut, propi nagut da mangiar per nus?», dumonda Miguel.

«Na, mes uffant, jau stun fitg mal, nus n’avain nagut a chasa.»

Miguel prenda ses mauns e smatga els sin ses venter vid. El tira anc ina giada profund il flad e spera ch’el possia far svanir il vid en ses magun. Uschiglio è Miguel in uffant saun e viv, ma insaco na po el betg far termagls ni insatge auter. El n’ha gnanc gust da vilentar sia sorina. Lezza na para betg da patir uschè fitg la fom sco el sez.

Dunna Ogren guarda spir quitads! Ella passa tar la fanestra e guarda en il stgir. Igl è gia tard, la pitschna chasa è cuvrida en sumbriva; ella sto dentant en mintga cas ir.

Ella prenda ses mantè e lia in faziel enturn ses chau. Senza dir pled va ella ora en il stgir da la notg. Davant chasa stat ella airi in mument. Ella tschertga l’avertura tranter las chaglias. Là è la via ch’ella vul ir. La via che maina tar la proxima vischina.

Dapi la davosa navaglia n’era anc nagin ì sin quella senda, ma la fom da ses uffants e si’atgna flaivlezza han manà ella tar quella decisiun. Ella vegn ad ir da quella senda vi, enfin tar la proxima vischina e dumandar ella per in zic paun.

Suenter ventg minutas fitg stentusas arriva dunna Ogren finalmain tar sia vischina. Il curaschi da dumandar per in zic paun ha ella dentant pers sin via. Ella na po betg emprestar insatge, sch’ella na sa betg co ch’ella po returnar quai. Ussa vesa tut ora anc pli stgir e desolà. Dunna Ogren fiss bunamain crudada ensemen ed avess cumenzà a bragir. Ella cumbatta la sconsolaziun e discurra in temp cun sia vischina da quai e da tschai. Suenter turna ella a chasa senza avair gì success.

Cura ch’ella entra en sia chasa, la guardan ils uffants plain speranza. Quella speranza svanescha dentant fitg spert, perquai ch’els vesan che lur mamma n’ha purtà nagut da mangiar a chasa. La fom s’annunzia anc pli fitg. Il bab guarda curt si da sia lavur e guarda spert davent.

«Mamma», cumenza Miguel, «nus avain pensà che nus survegnian insatge da mangiar! Mes chau fa… oh mamma, jau stun mal, jau na vuleva betg far malavita a tai», agiunscha el spert, cura ch’el vesa che la mamma sto fruschar las larmas or dals egls.

«Uffants, nus na vulain betg emblidar che nus avain in Bab en tschiel. El è ritg, perquai che tut tutga ad el. Nun essan ses uffants ed el ha gugent nus. Quai cartain nus, u betg, Miguel?»

«Gea mamma, quai crai jau!»

«Ed jau era», conceda la pitschna Corina.

«Bun, sche nus supplitgain pia per insatge da mangiar, vegn el a render attent insatgi a nossa miseria e purtar a nus vivonda. Vulain pia star en schanuglias ed urar per agid?», propona la mamma.

«Gea mamma, e damaun vegnin nus ad avair in bun ensolver.» Corina è uss plain speranza e sa legra gia sin il bun ensolver da damaun.

Il bab lascha pussar sia lavur e sa metta er en schanuglias cun sia famiglia. En tutta seriusadad supplitgeschan els Dieu cun sia gronda buntad da pensar ad els e d’als trametter vivonda.

Suenter l’uraziun levan tuts en pe cun la tschertezza che Dieu haja udì lur uraziun. Ils uffants èn cuntents e discurran da nagut auter che da lur bun ensolver.

Ventiraivels van els en lur letgs e dorman stagn e bain. La fom è gia daditg emblidada.

Ils geniturs na pon dentant betg durmir. En lur letgs discurran els da lur problems e spetgan che la notg svaneschia ed il di arrivia. Nagina lavur, nagins raps, nagut da mangiar! Tge duai pomai daventar cun els? E l’enviern è anc lung. Segir –

«Tge pomai aud’ins uss nà dal suler?»

Bab e mamma taidlan; i para sco sch’insatgi avess pitgà vi da l’isch-chasa.

«Has ti udì quai? Insatgi sto esser davant isch.» E puspè audan els il pitgar. Signur Ogren stat en pe, sclerescha cun ina lampa da maun e guarda sin l’ura. Las tschintg e mesa da la damaun!

«Tgi po esser uschè baud davant isch?»

Bufatg avra bab l’isch. Davant isch spetga la vischina che la mamma aveva visità la saira avant. Ella vegn spert en il chaud.

«Vus essas segir surprais da mia visita, ma jau hai l’entira notg betg pudì durmir. Suenter che Vossa dunna è partida ier saira, era jau persvadida che Vus sajas en miseria, era sch’ella n’ha gnanc ditg in pled. Perquai hai jau l’emprim stuì vegnir tar Vus avant che far in’autra lavur. Jau port a Vus in paun ed in magiel mel.»

Signur Ogren na sa betg chalar da smirvegliar da quai ch’è gist succedì. Be cun fadia vegn el da dir in pèr pleds d’engraziament. La vischina metta las chaussas sin maisa. Suenter dat ella adia e svanescha spert vers chasa.

Las ramurs han gia tanschì. Miguel è alert. El sesa en letg, sfruscha ils egls e dumonda: «Las quantas èsi?»

«Gnanc las sis, mes mat», di la mamma. «Dorma anc in zic. Igl è memia baud per levar.»

«Ma mamma, jau vi levar e ma preparar per l’ensolver. Tgi ha il char Dieu tramess cun insatge da mangiar?» Tuttenina vesa el il paun ed il mel sin maisa e cloma plain plaschair: «Là, mamma, là èsi, in grond e bel paun.»

La mamma raquinta a Miguel che Dieu haja tramess la vischina.

La famiglia engrazia da tut cor al char Dieu avant ch’els laschan gustar il bun ensolver. Per la famiglia Ogren è quai ina tschavera fitg speziala!

Rinforzada e plain speranza lavura la famiglia vinavant suenter l’ensolver. Ma Dieu, il qual els han dumandà per agid, fa anc dapli per els.

El trametta in um che viva anc pli lunsch davent tar la famiglia. La vischina aveva fatg attent el a la miseria da la famiglia.

L’um stgargia in satg tartuffels, in satg farina ed autras vivondas.

Uschia han ils vischins pudì gidar la famiglia Ogren or da las mendras miserias ed il temp è vegnì meglier per la famiglia.

Ils donaturs èn stads leds ch’els han pudì gidar en il dretg mument en il dretg lieu! Ed anc bler pli leda è stada la famiglia d’enconuscher in Dieu che sa tut e che sa far bun tut!

Segir ha er il char Dieu gì plaschair da tut quels carstgauns.

«Sche ti mo faschessas...!»

«Ah, sche Willi mo faschess tge che jau di!», ha la mamma suspirà. Ella aveva admonì ses figl da betg stgarpar ora legums en il curtin, perquai che blers n’eran anc betg madirs. «Ti dastgas gidar sch’igl è temp da racolta», ha ella declerà al mattatsch.

Insaquants dis ha il mat anc pensà als pleds da sia mamma. Ina damaun tschertgava la mamma dentant ses giuven.

«Willi!», ha ella clamà. Ma el n’ha dà nagina resposta. Anc ina giada ha la mamma clamà ed ha vis in pitschen chau cun chavels tschurs en la vischinanza dal tirc; insatge è vegni stratg davent e tanschì sur la saiv. Da l’autra vart da la saiv stevan las vatgas dal vischin bel en retscha...

«Tge stgarpa quel pomai ora?», è la mamma sa dumandada ed è spert ida ad intercurir questa chaussa. Ella ha svelt encletg tge ch’era capità. Il pitschen Willi tirava ora uschè svelt rischmelnas sco pussaivel e pavlava quellas a las vatgas. La mamma na veseva betg gugent da quellas chaussas. Ed ella ha ditg suspirond: «Sche Willi mo faschess tge che jau di!»

In’autra giada era il bab londervi da reparar ses auto. Il pitschen Willi ha guardà cun attenziun ils moviments ch’ils mauns da ses bab faschevan. Surtut il motor e las rodas ch’il bab aveva pumpà interessavan il mat. Il proxim di ha il bab puspè stuì ir a lavurar. L’auto aveva el laschà a chasa, perquai ch’el aveva anc da reparar pliras chaussas. Avant ch’el ha bandunà la chasa, ha el ditg a ses figl: «Na tutga betg l’auto e na prenda betg davent mes guaffens!»

«Gea, jau vi laschar tut en ruaus», ha Willi garantì a ses bab cun dar il maun. Suenter curt temp aveva el dentant gia emblidà si’empermischun.

La mamma lavurava en stiva e la fanestra era averta. Tuttenina ha ella udì in sfrignir ed ina ramur tschivlanta. Lura ha insatgi ris dad aut. Ella è ida a guardar pertge che Willi ha stuì rir. El era propi fatschentà cun l’auto da ses bab. Il mender era però ch’in pneu giascheva là, plat sc’ina omletta! Willi aveva fatg sparir tut l’aria or da la roda. Tge pomai vegn il bab a dir sch’el turna da la lavur? «Sche Willi mo faschess tge che jau di!», ha la mamma puspè suspirà.

La proxima primavaira eran mamma e figl in di en curtin. La mamma sa legrava da la pumera ch’era vi da flurir. Sin il pitschen prà tunavi da blers avieuls che visitavan las flurs-portg.

«Guarda ina giada, Willi! Tut quels avieuls diligents!», ha ditg la mamma che na saveva betg sa legrar avunda da tut questa vita. Willi ha guardà, ma el ha vulì stgatschar ils avieuls cun ses dets.

«Na, na!», ha la mamma clamà. «Ti na dastgas betg disturbar ni tutgar quels animalets. Els laschassan dar il guegl! Ti dastgas sulettamain guardar co ch’els lavuran. Els fan il mel gustus per nus. Has ti chapì quai?»

Willi ha fatg quai che la mamma aveva ditg, dentant mo enfin il proxim di! El vuleva mo ina giada tutgar in da quests pitschens animals. Uschia ha el tschiffà in avieul uschè fin sco pussaivel. Tuttenina ha el cumenzà a sbragir cun tutta forza ed è currì tar la mamma. Willi ha tegnì ses det e la mamma ha savì tge ch’era capità. Or dal piz dal det guardava il motiv da las larmas: in avieul aveva lascha là ses guegl. Pover Willi!

La mamma ha prendì ora il guegl, però il det è s’unflà. Willi n’ha betg fatg bler da lumpazi durant il proxim temp. El observava adina puspè ils avieuls en il curtin. Tge fiss capità sche l’animal avess furà en ses nas ni en ses egl!

«Sche ti mo faschessas tge che tia mamma e tes bab ta dian, pudessas ti evitar baininqual problem», ha la mamma declerà ed ella era plain speranza, perquai che Willi ha sentì questa giada las consequenzas dolurusas.

Be in giat da la via

Igl era in fradaglia di d’enviern. Dapertut cuvrivan ils nivels las vias. Ils utschels sesevan cun plimas scufladas sin ils roms bluts da las plantas. Insaquants chars abitants pavlavan ils animals fomentads.

Or d’ina fanestra guardava in um giuven. El aveva num Gottfried. El lavurava en ed enturn chasa per ch’el possia abitar en ina chombra.

Gottfried vuleva gist trair la tenda, cura ch’el ha anc dà curt in’egliada sin la via. Tuttenina ha el vis in giattin che curriva tras il curtin. L’animal pareva fomentà e prest schelà. Cura che Gottfried ha guardà pli exact, ha el s’accurschì ch’il pail dal giat era spalà. Gottfried ha gì cumpassiun cun quest pauper animal.

Immediat è el ì tar l’isch-chasa per ch’el possia prender il giat en sia chombra ed al pavlar. L’um aveva gnanc avert dal tut l’isch che l’animal è gia currì vers el. Il giat è sa serrà cunter las chommas da Gottfried ed ha filà. Lez ha piglià el e purtà el en chasa. Dapi quel di aveva l’animal adina avunda da magliar.

Tranter Gottfried ed il giat è sa sviluppada in’amicizia ventiraivla. Omadus durmivan ensemen en chombra. Gottfried aveva schizunt fabritgà ina chista da lain en la quala il giat aveva ses agen letg. El aveva er dà in num a ses giat: Zilla al clamava el.

Durant il temp fraid d’enviern avevan els da stgaudar bler. Quai era la lavur da Gottfried. La pigna era gia en sia stanza e perquai ch’igl era uschè fraid, aveva el schizunt da levar la notg e metter en pigna.

Ina da questas notgs è capità insatge curius. Gottfried aveva bittà blera cotgla en il furnel. Alura era el puspè sa durmentà en ses letg. Era Zilla era ida en ses letg a durmir. Tuttenina è ella dentant vegnida malruassaivla. Igl aveva bler e spess fim en la chombra, ses nas piztgava e ses egls brischavan.

Zilla n’ha betg pli pudì tegnair ora en quest fim. Perquai è ella siglida sin il letg ed è sa zuppada sut la cuverta da Gottfried. Cura ch’ella ha tratg cun tutta forza vi dal lenziel, è Gottfried sa dasdà.

El ha immediat sentì ch’insatge n’era betg normal. In curius sforz da tusser al turmentava. El na veseva er nagut, schebain ch’el aveva envidà la glisch. Sper la pigna eran insaquants lains gia nairs e fimavan. Mintga mument avessan els pudì cumenzar ad arder.

Gottfried ha clamà per agid ed avert la fanestra. Il pedel è currì natiers. Ensemen han els dumagnà las flommas. Schizunt ils vischins èn vegnids per gidar. Cura ch’il privel è stà vargà, ha Gottfried raquintà a tuts da sia fidaivla Zilla ch’haja sveglià el e tras quai spendrà l’entira chasa. Sperain ch’il giat haja survegnì ina tschavera zunt gustusa quel di.

Quaggi

L’istorgia cumenza a Locarno, ina citad idillica dal Tessin. La famiglia Gafner è vi da pachetar sias chaussas. Las vacanzas èn a fin. I sto ir fitg svelt, perquai ch’il bab ha empermess a ses figl André da visitar avant la partenza il martgà. André sa legra gia fitg sin quel eveniment, e quai segir era, perquai ch’el spera da survegnir insatge da ses bab. El aveva gia dumandà ils geniturs pertge ch’i dettia insumma martgads. Per el è quai terra dal tuttafatg nova, ed el na po betg spetgar la partenza. Perquai gida el sco ch’el sa e pachetescha sia valisch tut sulet.

In martgà tessinais po esser in pitschen u mintgatant in grond eveniment. I dat blers stans decorads en tut las colurs. Ins po cumprar regurdientschas, chaussas da launa, vestgadira, chalzers e milli autras chaussas. Ils vendiders fan reclama fitg dad aut per lur chaussas ed uschia resuna l’entira plazza da martgà en dialect tessinais. Mintgatant aud’ins perfin in pèr pleds tudestg. Las colurs ed il traffic stgaffeschan in’atmosfera che fa plaschair a la glieud da cumprar insatge.

La famiglia Gafner va tras il martgà. Tuttenina tira André ses geniturs en ina direcziun. El sa exact nua ch’el vul ir, perquai ch’insatge tut spezial al è dà en egl.

Entamez tut quella glieud sa chatta in martgadant cun in grond chanaster. En quel chanaster fai ramurs ed i pipegia. André crai ch’i sajan giaglinas; la mamma vesa dentant fitg svelt ch’i sa tracta dad andas. Las pitschnas andas undegian tut agitadas vi e nà.

«Mamma, jau vi prender a chasa ina da questas andas», batlegia André. «Tge pensas ti pomai! Nua duain nus metter quest animalet a chasa?», respunda la mamma. Ma suenter curt temp di ella si per ses um: «Atgnamain n’è quell’idea betg uschè mal. Nus pudessan far ina surpraisa a noss tat.»

Ed uschia chattan duas andas la via en Svizra tudestga. André è uschè intgantà ch’ins na po betg descriver cun pleds. Vus stuais ina giada as imaginar: Vairas andas vivas en ina stgatla da chartun cun rusnas d’aria. Quai è bain insatge unic!

En il tren metta la famiglia sia chargia bufatg sin il portabagascha. A l’entschatta èn las andas anc ruassaivlas, dentant na cuzzi betg ditg ed ellas cumenzan a far ramurs. Ils passagiers tschertgan en l’entir tren l’origin da quellas ramurs. Els chattan bainspert la stgatla sin il portabagascha. André, ch’ha vis las egliadas dals passagiers, raquinta plain luschezza da lur cumpra extraordinaria.

Il bab ha adina puspè da prender giu dal portabagascha la stgatla per che André possia mussar a tuts las andas. Uschia daventa il viadi a chasa ina fitg legra chaussa. Ins vesa pia puspè ina giada co che dus pitschens animals pon muventar l’olma da nus carstgauns.

Finalmain a chasa na sa André betg chalar da raquintar da ses return da las vacanzas. El sa dumonda co ch’il tat vegnia a reagir. Il pli gugent fiss el ì anc quella saira tar tat e tatta. Ma el sto spetgar enfin l’auter di.

Il di è arrivà. André smatga a ses tat la stgatla en il maun. «Quai è per tai tat», declera el cun egls che traglischan. «Fa svelt e pachetescha ora!», agiunscha André anc. Il tat è fitg surprais cur ch’el tegna en mintgin da ses mauns in’anda. «Quai è propi ina surpraisa!», cloma el. «Jau poss far prescha e bajegiar in puz per quels dus signurs», è sia constataziun.

E propi, i na va betg ditg ed il tat ha in puz en ses curtin. Il mument cura che las andas pon ir per l’emprima giada en lur puz, è nunemblidaivel!

Ma oje! In bel di giascha in’anda giun plaun. Ella è morta. Ella era gia adina stada pli pitschna e flaivla che l’autra. Apparentamain èn ils strapazs dal viadi stads memia bler per ella. Forsa ha ella er gì encreschadetgna e vuleva turnar tar sia mamma. Persuenter po l’autra anda sa sviluppar anc pli fitg. Il tat ha schizunt dà in num ad ella. Ella sa numna Quaggi.

Quaggi vegn mintga di pli grond ed i na cuzza betg ditg ed el è grond e ferm sco sia mamma en il Tessin.

Uss raquint jau dentant il pli bel da quella chaussa: Quaggi n’è numnadamain betg in’anda sco tschellas. Ella è insatge tut spezial.

I para sco sche Quaggi avess serrà il tat en ses cor. Quaggi è adina là nua ch’il tat è. Il tat tenta dentant gugent Quaggi. Quai betg per far nausch cun el, mabain perquai che Quaggi fa alura «qua qua» e quai plascha fitg bain al tat.

Sch’il tat sto ina giada ir tar il vischin e na po betg prender cun sai Quaggi, lura spetga lez davant la porta dal curtin e fa «qua qua qua» enfin ch’il tat è puspè enavos. Per mussar quant led ch’el è ch’il tat è turnà, fa Quaggi «quaaaaaa». En quels muments è il tat uschè led d’avair Quaggi ch’el cumenza a charsinar el. El di alura: «Ti es in bun schani.»

Uschia passan ils onns, l’emprim in, lura dus ed uss trais, e Quaggi è anc adina il plaschair dal tat. Dentant è Quaggi creschì uschè fitg en quels trais onns che ses puz è memia pitschen per el. Ed insumma è Quaggi memia grond per il curtin dal tat.

Il tat raquinta quai in di ad André. «Ma na, tat, ti na vegns bain betg a vulair mazzar el!», cloma André. «Jau na sai anc betg tge che jau fatsch cun el», è la resposta dal tat.

In di n’è Quaggi betg pli là. El è davent. Il tat ha vendì el ad in enconuschent. L’entir di n’ha nagin vis il tat en curtin. El, l’um plain vita, era en stiva e legeva la gasetta. Quai fa el uschiglio mo la saira cura ch’igl è memia stgir per lavurar en curtin.

Bruno, il legher cumpogn

Bruno, il chaun giuven, era il pli viv ed alert fasch da pail brin ed alv ch’ins po s’imaginar. Göri e Cornelia sa sentivan sco retgs cura ch’els han survegnì quest animalet. A l’entschatta pupragnavan els Bruno talmain ch’ins avess pudì pensar ch’il chaun saja in figl d’in prinzi.

In chaun ha dentant d’emprender d’obedir. L’emprim che Bruno ha gì d’emprender è stà ch’el na dastgava betg svegliar l’entira chasa gia la damaun a las quatter. Da quellas uras spetgava el urlond e giappond enfin ch’insatgi vegniva. Er per Göri e Cornelia eri memia bler da sa dasdar mintga damaun uschè baud. Suenter che Bruno ha gì emprendì da betg far canera da quel temp, plirava el mintga giada avant l’isch da la cuschina cura ch’el udiva ina ramur en il rest da la chasa. Igl era sco sch’el avess gì tema ch’els emblidian il chaun.

El ha er gì d’emprender da duvrar adina il medem letg. Savens è el ì en la stgatla da cotgla a durmir. Mintgin po s’imaginar co che ses pail veseva ora il proxim di. Cun il temp dentant durmiva el en ses letg ch’ils dus fragliuns han bajegià.

La mamma ha mussà da tuttas sorts a Bruno. Sin cumond sa tschentava il chaun per terra, sa rudlava ni deva la toppa sco bainvegni. Il pli gugent magliava el sultaninas, ivas setgas. Sch’ins empermetteva da quellas, sche fascheva Bruno tut tge ch’ins vuleva. Ludavan ins il chaun, lura deva el viv la cua. Carl scheva schizunt ch’el ria mintgatant.

In di ha Bruno vis ina giaglina en il curtin. El era da l’avis che quella pula na dastgia betg esser sin il terren da ses patrun. Perquai ha el vulì stgatschar ella. Quai n’ha el betg fatg da maniera gentila ed ha scurrentà a mort la paupra giaglina.

Cura che la dunna ha chattà l’animal mort, ha ella fatg canerunas. Ella ha mess il cadaver da la giaglina davant ils pes dal chaun e discurrì in lung temp serius cun el. Bruno ha tratg en la cua e plirà. El ha tanschì sia toppa e leva far pasch. La mamma na leva dentant betg dar il maun al chaun. Quai ha permalà fitg Bruno. El ha anc empruvà in pèr giadas da far pasch cun la mamma, e perquai ch’i n’ha betg funcziunà, è el ì a sa zuppar per insaquantas uras.

Cura ch’el è puspè returnà, guardava el abattì per il mund enturn ed i pareva sco sch’el leva supplitgar che la mamma perdunia ad el. Anc ina giada ha el tanschì la toppa. Questa giada ha er la patruna dà il maun, ella ha dentant dà ina davosa egliada che Bruno n’emblidia betg tge ch’el aveva fatg. Lez era cuntent che la mamma n’era betg pli gritta cun el e ch’ella era cuntenta cun ses cumportament. Dapi lura na fascheva el mai pli mal ad ina giaglina. Sch’el veseva ina pula, empruvava el da betg far tema a lezza e da mussar plaunet la via ch’ella haja da prender per vegnir a chasa.

Bruno è creschi immens spert. Ils uffants ed el avevan bler plaschair cun giugar ensemen. Ina giada gievi per in plimatsch. Göri tegneva vi d’in chantun e Bruno vi da l’auter. Els mesiravan uschia tgi ch’haja dapli forza. Els giugavan dentant era da sa zuppar, ma in pau auter che quai ch’ins enconuscha. Il chaun leva adina esser il tschertgader, el curriva per l’entir funs da ses patrun enturn enfin ch’el aveva chattà Göri e Cornelia. Mintgatant sa zuppavan ils uffants davos in isch, sut in banc, sin il giagliner ni uschiglio insanua. Bruno na chalava betg da tschertgar ils uffants avant ch’el als chattava. Cura ch’igl era reussì da chattar ils uffants, ballava ed urlava el plain plaschair.

Bruno udiva mintga carstgaun che vegniva vers la chasa. Commembers da la famiglia e da la parentella beneventava el allegramain. Mai urlava el si per insatgi ch’el enconuscheva. Dentant tar esters era quai in’autra chaussa. Normalmain era el plain respect, steva calm ed annunziava lur vegnir entras giappar. El chalava immediat cura ch’insatgi vegniva or da l’isch-chasa. Singuls giasts spaventava el dentant enfin al giatter sch’i gievan puspè. Per lung temp na savevan nus betg pertge che Bruno sa depurtava uschè different. I na dependeva betg da la vestgadira ni da la vegliadetgna da noss giasts.

In di avain nus sclerì quest secret. In agent cun in vestgì imposant ed ina cigaretta en bucca leva passar speravi nossa chasa sin il passape. En in tempo sco ina racheta ha Bruno puspè stgatschà quel um enavos tar ses auto. Suenter in temp ha il represchentant stizzà la cigaretta ed ha anc ina giada vulì passar. Bruno n’è betg currì suenter a l’agent. A nus eri uss cler tge ch’era il motto da noss chaun: «Scumandà da fimar!»

In di ch’ils uffants giugavan en il curtin, ha Cornelia raquintà insatge legher. Göri ha ris uschè fitg ch’el ha laschà crudar ses tschic. Bruno ha piglià quel e cumenzà a mastgar. El na saveva betg tge curiusa chaussa che quai era. La finala ha el spidà il tschic giun plaun ed urlà si per quel. Puspè ha Bruno piglià il schlogn en bucca e cumenzà a mastgar, ma i n’ha puspè betg funcziunà. El ha anc ina giada cumenzà da nov, dentant ha el urlà pli ditg sin il nausch tschic. Ils uffants han gì d’ir a tschanar. Cura ch’els èn turnads, n’era il schlogn betg pli là. Els na san anc oz betg sche Bruno ha traguttì il tschic ni sche lez giascha anc uss insanua en il curtin per terra. En mintga cas èsi anc oz in plaschair da patratgar vi da Bruno cun ses schlogn.

Ina legraivla visita da notg

La mamma era insaquants dis suletta a chasa cun ses uffants. In’amia ha fatg ina visita per sa revegnir e giudair la bella cuntrada e l’aria frestga.

Quell’amia gieva gia baud a letg, be pauc suenter ils uffants. L’ultim restava anc la mamma. Ella empruvava da betg svegliar la collega en il letg daspera, cura ch’ella sa ruschnava sut la cuverta. En quella stanza durmiva er anc la figlia la pli giuvna. La pitschna aveva in pitschen letg da lain en in chantun. En la chasa era la glisch stizzada e tut era ruassaivel. Tras las fanestras entrava l’aria frestga da las muntognas ed er las planiras ordadora durmivan quietas.

La mamma era anc adina alerta, giascheva dentant cun egls serrads en ses letg. Ruaus, suenter in di plain aventuras. Co che quai fascheva bain!

Questa ruaus ha anc cuzzà tschintg minutas e lura è insatge sa muventà sper il chau da la mamma. «Ah, il maun da mia...», la mamma ha vulì pigliar el. Uss ha dentant insatge viv cumenzà a sgular enturn ses chau e dà cun las alas.

«Maria!», ha la mamma clamà cun vusch tremblanta, «pudessas ti envidar spert la glisch, jau crai ch’in utschè saja en mes letg.»

L’amia è sa svegliada. Cura che la glisch è stada envidada, è quel ‹utschè› sgulà en rudels enturn la lampa. Ina giada lunsch davent, lura puspè datiers, dentant adina enturn ed enturn.

Las dunnas na savevan betg classifitgar l’animal ed empruvavan da pigliar el. Quai n’era dentant betg uschè lev, perquai che l’utschè era bler memia spert. Ellas han stizzà la glisch, ma l’animal sgulava anc adina vi e nà en lur stanza. «Nus stuain pigliar quest utschè, sche nus lain durmir», ha la mamma declerà.

«Forsa cun il chapè dal bab», ha ella lura ditg e cumenzà anc ina giada a chatschar la visita betg giavischada. Ensemen vegnivan ellas segir da pigliar il pitschen lumpazi!

Ma ellas avevan bregias da realisar lur plan. Omaduas dunnas currivan enturn sin il letg, ina giada cun fanestra averta, ina giada cun fanestra serrada. Il pitschen aviun sgulava dentant vinavant sias stortas.

Suenter quindesch minutas senza paus ha l’utschè plaunet cumenzà a vegnir stanchel. Tuttenina pendeva el exact en il chantun sur il letg da la pli pitschna figlia. «Schia, e tgi es ti?», ha ris la mamma. Las dunnas han gì lur plaschair d’observar en ruaus lur visita. «In utschè-mezmieur èsi!», ha Maria clamà. Uss avevan ellas be da pigliar l’utschè-mezmieur ch’era restà en ses chantun senza sa muventar.

Cura che la mamma è vegnida pli datiers cun il chapè, è l’utschè-mezmieur sa tschentà sin il nas da la figlia pitschna. La paupra è sa svegliada. La mamma ha vieut ella vers l’autra vart ed ella è puspè sa durmentada. Durant quest temp sgulava l’animal puspè rundas enturn la glisch.

Suenter ina terza chatscha èn las dunnas vegnidas da stgatschar la visita ord fanestra.

Ellas han ris ensemen da quest’aventura. La proxima damaun han er ils uffants gì in vair plaschair da quest’istorgia.

Quai n’è betg la fin da l’istorgia. Insaquants dis pli tard è l’utschè-mezmieur entrà en in’autra stanza ed ha fatg tema ad in giast. Els han chattà l’animalet pir la damaun, enzuglià en ina socca.

Emnas pli tard è puspè vegnì in utschè-mezmieur a far visita – segir il medem. Suenter la chatscha è il visitader giaschì sin la cuverta, el pareva irrità. Mamma e bab han cuvert l’utschè-mezmieur cun in vegl chapè da lampa, piglià la cuverta e purtà l’entir chaset en ina stanza vida. Là han ils uffants pudì observar l’animal.

La damaun han ils geniturs deliberà lur giast arrestà. «Schia, uss es ti puspè liber; ma betg turnar pli!», ha il bab ditg. La mamma ha immediat lavà la cuverta ch’era malnetta da las davosas restanzas da la visita.

Davent da quella notg memia inquieta per l’utschè-mezmieur, è el pli gugent restà dador. Là po el er sgular rundas pli grondas ch’en chasa cun tschiffar insects durant il sgol. Quest è il pli impurtant pensum dals utschels-mezmieur. Per ch’els possian far quai dovran els ils senns ils pli fins. Cun quests san els er sgular en la stgiraglia da la notg e far chatscha senza cupitgar en plantas ni chasas. Utschels-mezmieur chattan adina la via. Durant il di dorman els en in chantun stgir – cun lur chau engiu e pendids vi da lur detta-pe. Per cletg na fan els betg bleras visitas tar ils carstgauns!

Dus amis differents

In bel di arriva in circus en ina citad englaisa. En ils gronds chasets sa chattan ils animals selvadis. Dentant èsi oz uschè chaud e stitg ch’els na sa movan gnanc zic.

Tuttenina siglia il tigher – in tigher da l’India – sin ses pes e bergla uschè fitg che tuts tschiffan tema e restan al lieu sco statuas da crap.

Ma pertge fa quest tigher tuttenina ina tala canera? In mariner è ì sper ses chaset vi. Sia fatscha è tut brina dal sulegl. El ha ina detga barba cotschna e sin ses chau porta el in chapè da mariners.

Cura ch’il tigher bergla, sa volva il mariner e va tar il chaset. El vul contemplar pli exact l’animal. Lura tanscha el cun ses maun tras ils fists dal giatter e charsina il chau dal tigher, sco sch’el n’avess anc mai fatg insatge auter. El di al tigher: «Hallo Billy, mes cumpogn! Co vai cun tai?»

Suenter avair charsinà in temp il chau da Billy, di il mariner al survegliader: «Taidla mes ami, avra per plaschair ina giada il chaset da Billy! El è in vegl cumpogn da mai. Nus ans avain emprendì d’enconuscher sin in bastiment. Jau giess fitg gugent tar Billy per discurrer davart il temp passà.»

Il survegliader guarda tut perplex sin il mariner. El sa numnadamain ch’ins na po betg sa fidar d’in tigher. Ultra da quai ha el tema che Billy fugia sch’el avra il chaset.

«Manegiais Vus quai propi serius?», dumonda il survegliader.

«Ma natiralmain è quai manegià serius!», cloma il mariner. «Guardai ina giada sin quest animal! Na vesais Vus betg ch’el enconuscha mai?»

La finala avra il survegliader il chaset cun in maun, ma en l’auter tegna el in bastun da fier, per dar al tigher giu per ses chau, per cas che lez veglia fugir.

Cur che l’isch è avert, fugian tut ils aspectaturs lunsch davent dal chaset. Ma Billy è uschè fixà sin ses ami ch’el na s’interessescha gnanc zic per ils aspectaturs.

Il mariner è uss amez il chaset. El resta dentant tut ruassaivel. Il tigher fa in rudè enturn il mariner e stritga l’entir temp ses pail vi da las chommas dal mariner. Tuttenina stat il tigher sidretg, metta sias toppas davant sin ils givels dal mariner e spetga. Uss prenda il mariner ses chapè giu dal chau e metta el al tigher sin il chau. Igl è fitg curius d’observar quests dus cumpogns. Ils aspectaturs cumenzan a rir, er sch’in pèr han anc adina in zic tema.

«Billy», di il mariner enten metter ses chapè sin ses agen chau, «lascha guardar, sche ti n’has betg emblidà quai che nus faschevan ensemen.»

Cun quels pleds stenda el ses bratsch dretg uschè fitg sco ch’el po; cun in sigl pompus siglia il tigher sur quel or, sco sche quai fiss il pli simpel dal mund.

«Ed uss puspè enavos Billy!», cumonda il mariner, e Billy siglia enavos.

«Co èsi pussaivel che Vus essas vegnids da mussar questas chaussas al tigher?», dumonda il survegliader dador il chaset. El splatscha en ses mauns per mussar ses plaschair.

«Oh, quai è stà fitg simpel», respunda Jack, il mariner. «Jau hai surveglià el sin in bastiment, cura ch’el era anc in giattin. Cura ch’el è stà malsaun, hai jau tgirà el e suenter hai jau mussà ad el in pèr trics.»

«Schia Billy», di Jack e splatscha ferm en ses mauns, «ta metta giu!»

Immediat sa metta il tigher giu sper l’um. El vesa ora sco in grond giat ch’ins ha a chasa. Jack charsina il chau dal tigher e cumenza a chantar. Il tigher dat il tact sin il palantschieu dal chaset enfin che l’entir chaset trembla. Pli dad aut ch’il mariner chanta e pli dad aut ch’il tigher dat il tact.

Jack vul gist anc far il proxim tric cun Billy, cura ch’el guarda sin si’ura.

«Hallo», cloma el, «igl è gia tard. Jau stoss anc arrivar sin mes tren, per che mes bastiment na giaja betg senza mai sin la mar. Sta bain Billy! Ti sas, er ils megliers amis ston ina giada dar adia!»

In curius pop

La tatta da la famiglia Schneider metta a lieu ses egliers. Lura guarda ella or da fanestra per observar ils vischins. «Là è puspè quella matta che va enturn uschè da levsenn cun quest pitschen pop. Ella lascha pender il chau dal pop sur il givè, quai è simplamain sgarschaivel! Ins na sa betg chapir che la mamma na di nagut e lascha simplamain far quai la matta.»

La vusch da la tatta tuna tut starmentada. Milly, la pitschna biadia, va tar la tatta. Ella vul savair tge che la tatta haja. E pelvair, quai che Milly vesa è fitg interessant:

L’uffant è uschè pitschen e fin! Uss arriva schizunt la mamma da la matta. Ella stat là e guarda, ma empè da sa vilentar fa ella bucca da rir. Quai n’è bain betg normal! Milly contempla quella scena in pèr minutas. Suenter va ella puspè tar sias poppas. La tatta guarda dentant vinavant da fanestra ora.

I na cuzza betg ditg e la matta metta l’uffant en la charrotscha, ina fina e bella charrotscha cun in pitschen tetg, e festina a chasa. Curt temp pli tard turna ella cun in gutter da latg e tanscha el al pop. Lura fa ella ir vi e nà la charrotscha.

La famiglia vischina n’è anc betg ditg qua. Els èn pir vegnids avant curt. Perquai n’enconuscha Milly anc betg la matta.

L’auter di vul Milly dentant emprender d’enconuscher la nova vischina. Perquai curra Milly vi tar ella e fa in bainvegni a la matta. Tge plaschair che quellas duas mattas han ensemen! Ellas sunan ensemen clavazin, preparan da tut las sorts tratgas en la cuschina da termagls dad Isabelle, sesan en il hamac dad Isabelle e discurran da tut. Milly spera l’entir temp da vesair il pop. Dentant na vegn ella betg da dumandar, perquai ch’ellas han uschè bler nov da vesair.

«Ve er ina giada tar mai!», cloma Milly cun dar adia.

«Fitg gugent», respunda Isabelle, «forsa gia damaun.»

L’auter di ha Milly problems cun ses chaun Foxli, cura che Isabelle vegn cun la charrotscha en da porta. Milly vesa mo in grond plimatsch ed in gutter, ella ha dentant da far ils mauns plains da tegnair enavos il chaun ed uschia na po ella betg anc guardar pli exact en la charrotscha. Ella spera mo ch’il pop dormia svelt, per ch’ellas possian puspè far termagls.

«Jau hai prendì cun mai Billi. Ella vegn svelt a durmir, sche tes chaun na la disturba betg memia fitg», empermetta Isabelle.

«Lubescha tia mamma a tai da far termagls cun Billi cura che ti vuls? E quant veglia è ella?», dumonda Milly.

«Quai na disturba betg mia mamma, sche jau fatsch termagls cun Billi. Ella n’è betg fitg veglia. Jau na sai dentant betg exact quant veglia ch’ella è. Ins ha dà ella a mai, cura ch’ella era anc fitg pitschna», di Isabelle.

«Dà a tai?», cloma Milly tut perplexa. «Daco sas ti co ch’ins va enturn cun pops?»

«Segir, jau n’hai betg problems da guardar da Billi», respunda Isabelle. Uss sa volva Milly vers la charrotscha e di: «Ma lura lascha ina giada guardar mai sin tes charin!» Ella guarda en… ed è tut surstada. Alura sto ella rir e rir enfin che las larmas arrivan.

«Ma quai è in giat! Jau hai adina pensà ch’i saja in vair uffant.»

Isabelle cumenza a rir cun ella. Ellas rin uschè ditg e dad aut che la tatta da Milly vegn natiers e dumonda tge che saja capità. I na cuzza dentant betg ditg e la tatta cumenza era a rir. Ella ha numnadamain er vis il giat en la charrotscha. In giat vestgì tut en blau cler. Tgi che na guarda betg exact en la charrotscha na sa betg ch’i sa tracta d’in giat.

«N’è quai betg grondius?», cloma Milly. «Insatge uschia n’hai jau anc mai vis!»

«Wau, wau, wau», giappa il chaun.

«Pssst!», emprova Milly d’al calmar.

Tuttenina cumenza insatge a sa mover en la charrotscha. Il chaun curra e siglia plain energia enturn la charrotscha e giappa tut agità. Billi na po dentant betg vegnir or da la charrotscha. Ses pes èn sa zugliads en la cuverta. Milly tschiffa il chaun ed al lia ed Isabelle calma il giat. Vitiers rin e rin las mattas senza chalar.

Fido ed ils pulschains

Fido era in chaun satigl cun pail lung. El aveva ina tegia cun in letg da strom be per el. Ina saira ha el vis insatge alv e radund che giascheva bel e bain en in chantun da ses letg. Fido era in bun chaun e perquai n’ha el betg tutgà questa chaussa curiusa. La proxima saira giascheva in segund ov là, e lura anc in. Suenter tredesch dis eran tredesch ovs en il chantun dal letg. Fido ha chattà in di pli tard anc insatge ch’era nunspetgà. Igl era ina giaglina che cuvriva tut ils ovs cun sias plimas chaudas.

Questa giaglina e Fido eran buns amis. Els avevan gia bleras giadas mangià or dal medem parsepen. Probabel plaschevi a Fido che la giaglina aveva tschertgà ses letg sco gnieu. El è ruschnà cun ses nas in toc en direcziun da la porta ed ha fatg in pau plazza.

Uschia han els durmì trais emnas. La giaglina steva a garnugl sin ses ovs. Durant la ventginavla notg ha Fido udì ina ramur debla, in flaivel «pipii» ed il rumper da las crosas d’ovs. La giaglina guardava enturn ventiraivla.

Fido n’ha betg chapì tge ch’era capità. El na pudeva betg durmir e tadlava l’entira notg. Il proxim di è si’amia chaminada enturn cun indesch pulschains en il curtin. Fido aveva grond plaschair e sigliva enturn la giaglina e mussava ch’el era cuntent.

Quatter dis pli tard è in auto ì suror la giaglina e dus da ses pitschens. Alura ha Fido purtà tschels pulschains en sia chamona. Ils pulschains sa zuppavan sut il lung pail. Fido ha empruvà da star fitg ruassaivel per ch’ils animalets possian durmir bain. Uschia ha el stgaudà ils pulschains l’entira notg.

Il proxim di ha el manà ils pitschens en curtin ed ha urlà da spir plaschair. El ha schizunt stgavà il funs ed ils pulschains han fatg suenter a lur grond frar.

Igl era fitg divertent da guardar co che Fido spassegiava tras il curtin e tut ils pulschains suandavan. Fido ha guardà uschè ditg dals animalets enfin ch’els n’han betg pli duvrà ses agid.

Flip sa co sa gidar

Flip è in pinguin, in fitg amicabel. Sia part davant è tut alva e ses dies è nair. El è in grossatsch, ma tut glisch ed el traglischa en il sulegl. Sias alas sumeglian nudaglias. Cun chaminar ballantschan sias alas e ses pes si e giu, vi e nà, giu e si e nà e vi. El vesa ora sco in pitschen legher schuldà.

Nagin na sa danunder che Flip è vegnì ni nua ch’el vuleva ir. En l’entir conturn na datti gnanc in pinguin. A Flip n’emporta quai dentant insumma nagut.

Nus avain fitg gugent Flip, el è noss ami. Nus giugain bler cun el. El ha grond plaschair sche nus charsinain el. Durant tals muments sa Flip che nus dain l’attenziun be ad el. Per mussar ses plaschair fa el ramurs sco in giat.

En noss iert fa Flip fitg gugent termagls. El tschiffa craps cun ses gnif e zipla flurs. Mintgatant va el er da stgala si per arrivar sin la lautga. Là giaschan bleras chaussas per terra. Flip furitga cun ses pichel vi da la bartga da gumma da Rogger, ni ch’el chatscha ses chau en la sadella da latg. Davant isch avain nus in tarpun da porta. Quel na plascha gnanc zic a Flip. La savur da quest tarpun n’ha el betg gugent. Perquai na cuzzi il bler betg ditg e Flip returna da la lautga. Quai na fa el dentant betg sin la medema via sco el è raivì sin lautga. Quai fiss memia lungurus per Flip.

Per returnar auza el ses chau ad aut e rasa ora sias alas. Alura ruschna el sin ses venter da stgala giu. Quai vesa ora uschè legher che nus stuain mintga giada rir da schluppar.

Flip ha grond plaschair da ruschnar da stgala giu, perquai na chala el betg da raiver da stgala si e ruschnar da stgala giu.

La davosa giada ch’el è raivì da stgala si, è el stgarpitschà sur l’uder. I pareva sco sche Flip fiss vegnì vilà sin quest uder. El ha numnadamain guardà nausch sin l’uder ed ha prendì el en ses pichel mellen. Quai ha fatg vegnir Rogger sin ina bun’idea. El ha avert la spina d’aua e fatg ina duscha a noss Flip. Lez e stà fitg ventiraivel da quest rinfrestg. Per mussar a nus ses plaschair ha Flip cumenzà a dar sigls. El ha auzà ses chau ed è sa muventà en rudè.

Jau crai che Flip è fitg gugent tar nus. Natiralmain na sai jau betg dumandar el, ma jau giuditgesch ses cumportament uschia.

Da mangiar dain nus a noss pinguin peschs, pertge cha tut ils pinguins mangian peschs. Mintga di emplenin nus per el ina sadella aua. Là po el alura far bogn. Dapi quell’aventura cun l’uder bagnain nus el er mintga di cun aua.

Flip lascha natiralmain er adina puspè dar en il chau insatge nov. Uschia n’èsi mai lungurus tar nus. Noss curtin è circumdà d’ina saiv viva. Rogger n’ha betg uschè gugent questa saiv, perquai ch’el sto adina puspè tagliar ella. El na fa betg gugent questa lavur. Perquai fa el adina puspè in paus e sesa sin in stgalim da sia stgala.

In di che Rogger era gist vi da la lavur è Flip passà speravia. El è raivì da stgala si e siglì vi sin la saiv ch’era gist vegnida tagliada da Rogger. Flip ha cuntinuà ses viadi sin il chagliom. El veseva ora sco in guardian sin il mir d’in chastè. El gieva adina vi e nà, enfin ch’el arrivava tar ina fin dal chagliom. A la fin è el sa vieut ed è turnà enavos. Flip ha gì in tal plaschair ch’el è sa decidì da far mintga di quest exercizi.

Tuttina, uschè bella che la vita da Flip è tar nus, insatge nausch datti er qua. Flip odiescha chauns, perquai che quests chauns vilentan el e mainan el per il nas.

Nus giain mintga saira cun Flip a la riva. Quai ha el fitg gugent, pertge che là po el ir en l’aua. I dat dentant er sairas che chauns èn sper la riva. Quests chauns vegnan tar Flip e giappan.

Natiralmain n’è Flip betg la preda preferida dals chauns. El è memia gross e na fui betg. Ils chauns han dentant plaschair da vilentar el, perquai ch’el na po betg sa defender. El na po ni fugir, ni giappar enavos.

Ina saira è l’attatga dals chauns stada fitg nauscha. Nus n’avain betg savì tge far. Ils chauns han circumdà noss pauper Flip che steva entamez sco lur preda.

Segir, els n’han betg vulì morder el, ma els han propi vulì far tema a Flip.

Flip vuleva ch’ils chauns chalian da tementar el. El ha cumenzà a chavar cun sias alas ina fora en il sablun. Il sablun sgulava davos Flip e directamain encunter ils chauns. Il sablun tutgava lur egls e lur gnifs. Per ils chauns era quai fitg mulestus, perquai èn els ids in zic da la vart. In chaun ha empruvà da vegnir da l’autra vart per attatgar Flip da davant.

Lez ha dentant fatg quint ch’insatge dal gener capitia. El è sa vulvì ed ha fatg sgular il sablun da l’autra vart.

Ils chauns n’han betg savì tge far. Els èn sesids sin lur chommas davos, han laschà pender lur lieunga ord bucca ed han guardà sin Flip tut surprais. Flip ha cuntinuà ses orcan da sablun, enfin ch’il davos chaun è stà svanì.

Flip è anc adina tar nus. El è dentant vegnì anc pli gross, ma quai n’ans disturba insumma betg. Bler n’è betg sa midà dapi quel di a la riva. Nus bagnain el anc adina mintga di ed el marscha mintga di sin il chagliom. Sulettamain ils chauns laschan en ruaus noss Flip e quai è fitg bun uschia. Tgi sa sin tge ideas che Flip vegniss uschiglio anc?!

Indicaziuns bibliograficas

Div. autur(a)s. Pitschnas istorgias per glieud pitschna. [Tenor: Kleine Geschichten für kleine Leute, 3 toms, edids da Gustav Tobler, cun illustraziuns da Heinz von Gunten, cumparids enturn il 1970 en l’Advent-Verlag, Turitg (www.advent-verlag.ch); translaziun rumantscha: Annina Christoffel e Francesca Riesch]. Maletg da la cuverta: Advent-Verlag. Tut ils dretgs d’autur(a) / chasa editura resalvads. Ediziun epub: www.chattà.ch (2016).